**Tuomas Tähti** (s. 13. huhtikuuta 1987) on suomalainen nationalisti, pasifisti, perussuomalaisten pitkäaikainen taustavaikuttaja ja yhdistysaktiivi. Hän on valmistunut Turun yliopistosta diplomi-insinööriksi vuonna 2013.

Ura
---

Tähti on suorittanut siviilipalveluksen ja hän kutsuu itseään sivarinationalistiksi. Suomen Punaisen Ristin julkaisussa *Olen turvassa mutta yksin* (2019) Tähden kuvaillaan olevan perussuomalaisten "rauhan mies".

Tähti on kirjoittanut nationalismista, ideologisuudesta ja suomalaisuudesta kirjan *Nationalistin henkinen horisontti*, joka julkaistiin toukokuussa 2019. Kirjassaan Tähti myös moittii populismia ongelmalliseksi, vaikka hänen edustamansa puolue perussuomalaiset on yhdistetty populismiin. Tähden mukaan kansallismielisyys eli nationalismi on oleellisesti eri asia kuin isänmaallisuus ja ne täytyy erottaa toisistaan ideologisessa dialogissa. Kirjassaan Tähti asettuu kansallismielisyyden tukijaksi ja suhtautuu kriittisesti isänmaallisuuteen.

Tähti liittyi perussuomalaisiin jäseneksi vuonna 2011. Perussuomalaisten puolueorganisaatiossa hän on toiminut mm. Turun Perussuomalaiset ry:n puheenjohtajana ja sitä ennen varapuheenjohtajana. Turun kunnallisyhdistyksen puheenjohtajana Tähti puolusti julkisesti laulaja Janne Hurmeen kuntavaaliehdokkuutta, vaikka saman puolueen kansanedustaja Kike Elomaa tuomitsi samaan aikaan julkisuudessa Hurmeen rasistisena pidetyn some-kirjoituksen ja vaati Hurmeen laittamista koulutukseen.

Perussuomalaisten silloinen nuorisojärjestö Perussuomalaiset Nuoret myönsi Tähdelle ansiomerkin vuonna 2016. Tähti oli yksi PS-Nuorten historian ensimmäisistä ansiomerkin saajista.

Vuoden 2017 kuntavaaleissa Tähden äänestämistä suositteli Tapio Linna, joka on 1990-luvulla toiminut Kansallisen radikaalipuolueen johtajana. Erikoiseksi asian teki se, että Kansallisen radikaalipuolueen mukaan kansalaisoikeudet pitäisi poistaa aseistakieltäytyjiltä. Vähän ennen kyseisiä kuntavaaleja Tähti sanoi haastattelussa, että äänien saaminen on hänelle toissijaista ja tärkeämpää on puhdasoppisen nationalismin pitäminen esillä.

Kun Tähti oli käräjäoikeuden lautamies 2010-luvulla, hän otti *Helsingin Sanomissa* kantaa lautamiesjärjestelmän lakkauttamisen puolesta.

Keväällä 2020 Tekniikan akateemiset TEKin valtuustovaaleissa Tähti oli ainoa perussuomalaisiin kuulunut vaaliehdokas koko Suomessa, vaikka perussuomalaiset oli eduskunnan toiseksi suurin puolue.

Verkkolehti *Kansalaisessa* arvioitiin huhtikuussa 2020, että Tähdellä saattaa olla Suomen ennätys siinä, kuinka monelle puoluerekisteriin pyrkineelle yhdistykselle yksi ihminen on antanut kannatusilmoituksen.

Tähden oman väitteen mukaan perussuomalaisten vuonna 2018 julkaisema periaateohjelma on osittain hänen kirjoittamansa.

Tähti on työskennellyt eduskunnassa Ville Tavion avustajana.

Kohut
-----

### Pikkujoulukohu 2017

Vuonna 2017 Tähti joutui sairaalaan juotuaan itsensä kovaan humalaan Eduskuntatalossa eduskuntaryhmien pikkujoulujuhlassa. Samaan aikaan kansanedustajat keskustelivat täysistuntosalissa alkoholilainsäädännön muuttamisesta. Tähden juomisesta uutisoitiin sekä Suomessa että ulkomailla.

### Awakening-kohu 2018

Keväällä 2018 nousi kohu siitä, että Tähti halusi mennä ns. "etnonationalistien" järjestämään Awakening-konferenssiin kuuntelijaksi. Muun muassa silloinen kansanedustaja Tiina Elovaara piti Tähden osallistumista ongelmallisena.

Lopulta Tähti ei kuitenkaan saanut osallistua konferenssiin, sillä tapahtuman järjestäjät hylkäsivät hänen ilmoittautumispyyntönsä.

Lähteet
-------

1. ↑  Tähti, Tuomas: Tuomas Tähti (@tuomastahti) (Ks. käyttäjätilin perustiedot.) *Twitter*. Viitattu 20.5.2020.
2. 1 2 3  Tähti, Tuomas: *Nationalistin henkinen horisontti*. Espoo: Tuomas Tähti, 2019. ISBN 978-952-94-1815-2.
3. ↑  Grönroos, Simo: Nationalistin henkinen horisontti / kirja-arvostelu *Simo Grönroos*.  8.6.2019. Viitattu 20.5.2020.
4. ↑  Tuomas Tähti ministeri Tavion erityisavustajaksi  1.9.2023. Ulkoministeriö. Viitattu 10.11.2023.
5. ↑  Saberi, Ali ym: *Olen turvassa mutta yksin*, s. 133. Helsinki: Punainen Risti, 2019. Teoksen verkkoversio (PDF) (viitattu 20.5.2020).
6. ↑  Tuomas Tähdeltä kirja kansallismielisyydestä.  *Rahvas*, 8.11.2019, nro 2–3/2019, s. 17.  Perussuomalaiset Nuoret ry. ISSN 2323-6078.
7. ↑  Hämäläinen, Unto: Populistipuolueet pysyvät hengissä muuttamalla koko ajan muotoaan – niin tekevät myös perussuomalaiset *Helsingin Sanomat*.  15.4.2019. Sanoma Media Finland. Viitattu 20.5.2020.
8. 1 2  Saarela, Petri: Espoolaismies allekirjoitti 20 puoluehankkeen kannatuskortin – ei ole äänestänyt niitä *Kansalainen*.  28.4.2020. Vapaan sanan tuki ry.  Arkistoitu 3.5.2020. Viitattu 20.5.2020.
9. ↑  Tuomas Tähti Turun Ps:n puheenjohtajaksi.  *Turun Sanomat*, 24.11.2015.  TS-Yhtymä. ISSN 0356-133X.
10. ↑  Hopi, Anna: Kike Elomaa tuomitsee Janne Hurmeen rasistisen kirjoituksen: Näin ei olla ehdokkaana! *Radio Nova*.  10.3.2017. Bauer Media. Viitattu 20.5.2020.
11. ↑  Perussuomalaisten Nuorten kunnia- ja ansiomerkit 2016.  *Rahvas*, 2016, nro 4–5/2016, s. 10.  Perussuomalaiset Nuoret ry. ISSN 2323-6078.
12. ↑  Tähti, Tuomas: Kuntavaalit 2017 *Tuomas Tähti*.  13.3.2017. Viitattu 20.5.2020.
13. ↑  Kotonen, Tommi: Äärioikeisto Suomessa kylmän sodan päättyessä – Kansallinen radikaalipuolue ja angloamerikkalaiset vaikutteet.  *Historiallinen Aikakauskirja*, 2017, 115. vsk, nro 3, s. 317–331.  Suomen Historiallinen Seura ja Historian Ystäväin Liitto. ISSN 0018-2362. Artikkelin verkkoversio. Viitattu 20.5.2020.
14. ↑  Rajamäki, Iida: Turkuun tarvitaan lisää nuoria päättäjiä *Tutka.pro*.  3.2.2017. Viitattu 20.5.2020.
15. ↑  Tähti, Tuomas: Lautamiesjärjestelmä on turha. (Mielipidesivulla.) *Helsingin Sanomat*, 29.1.2016.  Sanoma Media Finland. ISSN 0355-2047.
16. ↑  PS-aktiivi Tuomas Tähti ehdolla Tekniikan akateemisten valtuustoon. (Lehden järjestöosa.) *Perussuomalainen*, 2.3.2020, nro 2/2020, s. 1.  Perussuomalaiset rp. ISSN 1239-2324.
17. ↑  Tähti, Tuomas: Osuuteni PS:n periaateohjelman (2018) kirjoittamisessa *Tuomas Tähti*.  14.4.2020. Viitattu 20.5.2020.
18. ↑  PS-Nuoret kansanedustajina.  *Rahvas*, 8.11.2019, nro 2–3/2019, s. 12–13.  Perussuomalaiset Nuoret ry. ISSN 2323-6078.
19. ↑  Ranta, Elina & Turunen, Petri: Nyt puhuu perussuomalaisten pikkujouluissa itsensä sairaalakuntoon ryypännyt avustaja: "Meni filmi poikki" *Ilta-Sanomat*.  18.12.2017. Sanoma Media Finland. Viitattu 20.5.2020.
20. ↑  Stone, Jon: Finnish MP has to leave debate on alcoholism to check on drunk political aide with suspected alcohol poisoning *The Independent*.  19.12.2017. Independent Digital News & Media. Viitattu 20.5.2020. (englanniksi)
21. ↑  Nuuttila, Sakari: Avustaja äärioikeistoseminaariin.  *Iltalehti*, 6.4.2018, s. 7.  Alma Media Suomi. ISSN 0783-0025.
22. ↑  Elovaara, Tiina: Iänikuiset natsitervehdykset ja jäähyväiset perussuomalaisille ("Ville Tavion avustaja" tarkoittaa Tähteä.) *Tiina Elovaara*.  24.5.2018.  Arkistoitu 29.6.2018. Viitattu 20.5.2020.
23. ↑  Tähti, Tuomas: Vs: Tuukka Kurulle kenkää PS-nuorista *Hommaforum*.  19.12.2018. Viitattu 20.5.2020. [vanhentunut linkki]